b"\n_START_ARTICLE_\nAmbuazo pilis\n_START_PARAGRAPH_\nAmbuazo pilis (pranc. Ch\xc3\xa2teau d'Amboise) \xe2\x80\x93 pilis Pranc\xc5\xabzijoje, Ambuazo komunoje, Endro ir Luaros departamente, ant Luaros ir Amasos upi\xc5\xb3 kranto, viena i\xc5\xa1 Luaros sl\xc4\x97nio pili\xc5\xb3.\n_START_SECTION_\nIstorija\n_START_PARAGRAPH_\nAmbuazo fortas pastatytas XIII a. toje vietoje, kur dar 503 m. susitiko frank\xc5\xb3 karalius Chlodvigas ir vestgot\xc5\xb3 karalius Alarikas. Ambuazas buvo turon\xc5\xb3, kelt\xc5\xb3 tautos genties pagrindinis miestas. 1214 m. Pranc\xc5\xabzijos karalius Filipas Augustas privert\xc4\x97 turonus tapti jo vasalais. 1431 m. pilies savininkas Liudvikas Ambuazas u\xc5\xbe pasik\xc4\x97sinim\xc4\x85 \xc4\xaf karaliaus Karolio VII favorit\xc4\x85 La Tremuj\xc4\xaf buvo nuteistas mirties bausme. V\xc4\x97liau karalius jam gyvyb\xc4\x99 dovanojo, ta\xc4\x8diau Ambuazo pilis atiteko kar\xc5\xabnai. Joje buvo \xc4\xafkurdinti laisvieji \xc5\xa1auliai._NEWLINE_1470 m. pilyje gim\xc4\x97 b\xc5\xabsimasis karalius Karolis VIII, kuris ir prad\xc4\x97jo pilies, tapusios jo asmenine rezidencija, atnaujinim\xc4\x85. Jis pastat\xc4\x97 \xc5\xa0v. Huberto koply\xc4\x8di\xc4\x85, stebinan\xc4\x8di\xc4\x85 savo liepsnojan\xc4\x8dia gotika, perstat\xc4\x97 pagrindinius r\xc5\xabmus. Deja, Karolis VIII, susitrenk\xc4\x99s galv\xc4\x85 \xc4\xaf \xc5\xbeem\xc4\x85 dur\xc5\xb3 stakt\xc4\x85, mir\xc4\x97 b\xc5\xabdamas vos 28 met\xc5\xb3 ir nepalik\xc4\x99s sosto \xc4\xafp\xc4\x97dinio. Jo darbus prat\xc4\x99s\xc4\x97 Liudvikas XII ir Pranci\xc5\xa1kus I, pilyje atsirado vieni pirm\xc5\xb3j\xc5\xb3 Pranc\xc5\xabzijoje itali\xc5\xa1kojo renesanso pavyzd\xc5\xbeiai. Pranci\xc5\xa1kaus I pakviestas Ambuaze dirbo \xc5\xbeymusis ital\xc5\xb3 mokslininkas ir dailininkas Leonardas da Vin\xc4\x8dis. Jo i\xc5\xa1laikymui Klu sodyboje buvo skirta net 600 aukso ekiu per metus. Jis ir mir\xc4\x97 ten 1519 m. gegu\xc5\xbe\xc4\x97s 2 d., palaidotas \xc5\xa0v. Huberto koply\xc4\x8dioje._NEWLINE_Pilyje taip pat gyveno ir dirbo ital\xc5\xb3 skulptorius Benvenutas \xc4\x8celinis, ra\xc5\xa1ytojas ir medikas Fransua Rabl\xc4\x97. Pilyje 1560 m. buvo sudaryta Ambuazo sutartis, u\xc5\xbebaigusi religinius karus._NEWLINE_Henrikas III pilyje lank\xc4\x97si retai, o Henrikas IV galutinai sost\xc4\x85 perk\xc4\x97l\xc4\x97 i\xc5\xa1 Turen\xc4\x97s \xc4\xaf Il de Frans\xc4\x85. Imperijos metais pilis buvo metodi\xc5\xa1kai griaunama, iki \xc5\xa1iol i\xc5\xa1lik\xc4\x99 tik penktadalis jos pastat\xc5\xb3. Vietoje buvusi\xc5\xb3 pastat\xc5\xb3 vis did\xc4\x97jo r\xc5\xabm\xc5\xb3 terasa, kurioje buvo \xc4\xafveistas netgi sodas. Geriausia i\xc5\xa1lik\xc4\x97 tik du gyvenamieji pastatai - renesansinis ir gotikinis._NEWLINE_1815 m. pil\xc4\xaf susigr\xc4\x85\xc5\xbeino Luiza Marija Adelaida de Burbon. Pilyje gyveno ir prie\xc5\xa1paskutinis Pranc\xc5\xabzijos karalius Lui Filipas I, kurio laikus primena vadinamojo Lui Filipo stiliaus baldai jo apartamentuose. 1848-1852 m. pilyje kartu su 80 \xc5\xbemoni\xc5\xb3 svita kal\xc4\x97jo Al\xc5\xbeyro religinis lyderis emiras Abd El-Kaderas."